На основу члана 32. став 1. тачка 6. Закона о локалној самоуправи ( " Службени гласник Републике Србије " број 129/2007, 83/2014 – др. закон, 101/2016 – др. закон и 47/2018 ), члана 29. става 1. тачка 3. Закона о смањењу ризика од катастрофа и управљању ванредним ситуацијама („Службени гласник Републике Србије“, број 87/2018), члана 32. Закона о локалној самоуправи („Службени гласник Републике Србије“,број 129/2007, 83/2014-др. закон, 101/2016- др.закон и 47/2018) и члана 40. става 1. тачка 41. Статута општине Медвеђа („Службени гласник града Лесковца“ бр.9/2019) Скупштина општине Медвеђа на седници одржаној 31. августа 2020.године, доноси,

O Д Л У К У

О ОБРАЗОВАЊУ ШТАБА ЗА ВАНРЕДНЕ СИТУАЦИЈЕ

ОПШТИНЕ МЕДВЕЂА

Члан 1.

Образује се Штаб за ванредне ситуације општине Медвеђа.

Члан 2.

Надлежност Општинског Штаба за ванредне ситуације (у даљем тексту Штаб) је да обезбеди организацију и функционисање цивилне заштите и обезбеди њено спровођење у складу са јединственим системом заштите и спасавања становништва, имовине и добара на територији Општине Медвеђа, као и да обавља све пренете надлежности на основу Закона о смањењу ризика од катастрофа и управљању ванредним ситуацијама и Уредбе о саставу, начину и организацији рада штабова за ванредне ситуације.

Члан 3.

Штаб доноси пословник о раду којим се уређује начин рада, број редовних седница, начин припремања редовних и ванредних седница, начин утврђивања дневног реда, заказивање седнице, позивање чланова штаба и ток седнице, начин расправе и

одлучивања о доношењу наредби, закључака и препорука и других докумената штаба, као и друга питања од значаја за организацију рада Штаба.

Члан 4.

Штаб чине командант, заменик команданта, начелник и чланови штаба.

Командант Штаба је председник општине.

Заменик команданта штаба је заменик председника општине, помоћник председника општине или члан Општинског већа.

Начелник Штаба је представник надлежне службе или лице ван надлежне службе, по претходно добијеној сагласности руководиоца надлежне службе.

Чланови штаба могу бити лица одређена у члану 7. става 6. Уредбе о саставу, начину и организацији рада штабова за ванредне ситуације („Службени гласник РС“ бр.27/2020).

У раду Штаба учествују и седницама присуствују и представници државних и локалних органа, установа и институција, као представници паравна и физичка лица, на позив Штаба, зависно од транутних потреба.

Члан 5.

Команданта, заменика команданта, начелника и чланове Штаба посебним решењем именује Скупштина општине Медвеђа.

Члан 6.

Штаб у извршавању послова и задатака из своје надлежности доноси и усваја следећа документа и акте: годишњи план рада, годишњи извештај о раду, извештаји, пословник о раду, анализе, информације, наредбе, закључке, препоруке.

Члан 7.

Стручне и административно – техничке послове за потребе рада Штаба обавља надлежна служба Општинске управе општине Медвеђа у сарадњи са начелником штаба и организационом јединицом одељења за ванредне ситуације Лесковац.

Члан 8.

Услове за рад, финансијска и матерелијална средстав за рад Штаба обезбеђује општина Медвеђа.

Члан 9.

Одлука ступа на снагу даном доношења и биће објављена у „Службеном гласнику града Лесковца“.

СКУПШТИНА ОПШТИНЕ МЕДВЕЂА

06 Број:06-38/2020/7 од 31. августа 2020.год.

ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Милан Стевановић, струк.менаџ.